b'\n_START_ARTICLE_\nHelium (film)\n_START_SECTION_\nPlot\n_START_PARAGRAPH_\nDrengen Alfred (Pelle Falk Krusb\xc3\xa6k) er indlagt p\xc3\xa5 et hospital, da han lider af en udefineret d\xc3\xb8delig sygdom. Enzo (Casper Crump), der arbejder som reng\xc3\xb8rings kone p\xc3\xa5 hospitalet, m\xc3\xb8der Alfred, og de to bliver venner. Da Alfred mener, at himmelen er et meget kedeligt sted, opfinder de sammen fantasiriget Helium, som et bedre alternativ til himlen. Enzo fort\xc3\xa6ller Alfred, at han kun kan komme til Helium ombord p\xc3\xa5 et luftskib, og at han kan v\xc3\xa6re sikker p\xc3\xa5 at blive fundet, fordi luftskibet holder \xc3\xb8je med den r\xc3\xb8de ballonhund, som Enzo har lavet til ham._NEWLINE_Alfreds sygdom forv\xc3\xa6rres, og han bliver flyttet til et sengeafsnit, som Enzo ikke har adgang til. Enzo sniger sig ind p\xc3\xa5 sengeafsnittet, men bliver fanget af oversygeplejersken der n\xc3\xa6gter ham muligheden for at se drengen. Da Alfred f\xc3\xa5r det v\xc3\xa6rre, tror Enzo, at han er skyld i det, og udtrykker sine bekymringer til en sygeplejerske, ved at sige, "Jeg fylder ham med l\xc3\xb8gne." Hun er dog uenig og fort\xc3\xa6ller Enzo, at han giver drengen h\xc3\xa5b._NEWLINE_Alfred f\xc3\xa5r det stadig v\xc3\xa6rre. Enzo, som stadig ikke har f\xc3\xa5et lov til at se drengen, skriver i stedet slutningen af historien og f\xc3\xa5r sygeplejersken til at l\xc3\xa6se den for ham. Da sygeplejersken skal til at l\xc3\xa6se slutningen for den d\xc3\xb8ende Alfred, skifter hun mening. I stedet f\xc3\xa5r hun sneget Enzo ind p\xc3\xa5 afdelingen, s\xc3\xa5 han selv kan fort\xc3\xa6lle resten af historien._NEWLINE_Imens han fort\xc3\xa6ller, skifter filmen til Alfreds synspunkt. I en scene uden dialog, st\xc3\xa5r han ud af sengen fuldt p\xc3\xa5kl\xc3\xa6dt og g\xc3\xa5r hen til vinduet. Udenfor venter et k\xc3\xa6mpe luftskib p\xc3\xa5 ham. Han g\xc3\xa5r hen ad en bred bro fra hospitalsvinduet til luftskibet. Da Alfred er om bord, flyver skibet afsted, mens drengen kigger ned mod hospitalet, hvor alle vinduerne er fulde af r\xc3\xb8de ballonhunde. Alfred er p\xc3\xa5 vej til Helium.'